# Ο ΠΟΙΗΤΗΣ ΚΑΙ ΤΟ ΕΡΓΟ ΤΟΥ:

Η αναγνώριση του Κυριάκου Χαραλαμπίδη είναι διεθνής και τούτο αποδεικνύεται και από τις μεταφράσεις των ποιημάτων του, που κυκλοφορούν ήδη σε δώδεκα αυτοτελείς εκδόσεις (αγγλικά, γαλλικά, γερμανικά, σουηδικά, ολλανδικά, βουλγαρικά και αλβανικά). Το έργο του έτυχε τιμητικών εκδηλώσεων κατά τις οποίες προσκλήθηκε από τα Πανεπιστήμια Harvard, Oxford, Columbia, Princeton (ως Poet-in-Residence το 1997), Αθηνών και άλλα.

Το εύρος της ποιητικής του καταξίωσης γίνεται καταφανέστερο και από τα αφιερωματικά σ’ αυτόν περιοδικά («Η Λέξη», «Θέματα Λογοτεχνίας», «Πόρφυρας», «Πάροδος» κ.ά.), αλλά και από τις επιμέρους μονογραφίες που κυκλοφόρησαν σε βιβλία από διακεκριμένους ελληνιστές. Το βιβλίο του Θεοδόση Πυλαρινού «Μεθιστορία: μύθος και ιστορία στην ποίηση του Κυριάκου Χαραλαμπίδη», (Ηρόδοτος, Αθήνα 2007), συμπεριελήφθη στην εξεταστέα ύλη του μαθήματος Νεοελληνικής Λογοτεχνίας του Τμήματος Ιστορίας του Ιονίου Πανεπιστημίου και του Παιδαγωγικού Τμήματος του Πανεπιστημίου Αιγαίου). Η δίτομη επίσης συλλογή δοκιμίων του Κυριάκου Χαραλαμπίδη με τίτλο «Ολισθηρός Ιστός» αποτέλεσε διδακτέο βιβλίο στη Θεολογική Σχολή του Πανεπιστημίου Θεσσαλονίκης. Ποιήματά του περιλαμβάνονται επίσης στα Κείμενα Νεοελληνικής Λογοτεχνίας που διδάσκονται σε όλες τις βαθμίδες της Στοιχειώδους και Μέσης Εκπαίδευσης σε Ελλάδα και Κύπρο.

Προσθέτουμε ακόμα τα αφιερωμένα σ’ αυτόν ντοκιμαντέρ: «**Κυριάκος Χαραλαμπίδης, ένας Έλλην ποιητής**» σε σκηνοθεσία Ηλία Δημητρίου (ΕΤ1, 2007) από την σειρά

«Παρασκήνιο» και το αγγλόγλωσσο «**In the Waters of Cyprus: The Poet Kyriakos Charalambides**», επίσης σε σκηνοθεσία Ηλία Δημητρίου (Παραγωγή: Γραφείο Τύπου και Πληροφοριών της Κυπριακής Δημοκρατίας, 2009).

Την εικόνα του Χαραλαμπίδη συμπληρώνουν οι ψηφιακοί δίσκοι «**Ο Κυριάκος Χαραλαμπίδης διαβάζει Χαραλαμπίδη**» (46 επιλεγμένα ποιήματα από το ποιητικό του έργο, LYRA, 2009) και «**Κυριάκος Χαραλαμπίδης, Ποιήματα (1964 – 2005)**» σε επιμέλεια και ανάγνωση ποιημάτων από τον ηθοποιό Κυριάκο Ευθυμίου.

Το «Θέατρο Ένα» της Λευκωσίας ανεβάζει το 1993, σε σκηνοθεσία Φώτου Φωτιάδη και μουσική Μάριου Τόκα, το θεατρικό δρώμενο «**Αμμόχωστος Βασιλεύουσα**» που βασίζεται στην ομότιτλη συλλογή και σε ορισμένα ποιήματα από τον «Θόλο». Τα μελοποιημένα ποιήματα κυκλοφορούν το 2001 σε ψηφιακό δίσκο (MINOS – EMI), ο οποίος περιέχει και απαγγελίες ποιημάτων από τον ποιητή. Παράλληλα γίνονται κινηματογραφικό ντοκιμαντέρ σε σκηνοθεσία Γιάννη Ιωάννου. Το 2007 ανεβαίνει το θεατρικό δρώμενο «**Του Έρωτα και του μύθου**», βασισμένο σε 16 ποιήματά του, σε σκηνοθεσία Φώτου Φωτιάδη.

Ποιήματά του μελοποιήθηκαν και από τον Χρυσόστομο Σταμούλη για το ντοκιμαντέρ

«Καππαδοκία», τα οποία κυκλοφόρησαν και σε ψηφιακό δίσκο με τίτλο «**…Και τα μάτια τους στάζουν Καππαδοκία**». Έγραψε επίσης στίχους για το σκηνικό ανέβασμα του έργου του Λόρκα «Το Σπίτι της Μπερνάντας Άλμπα», που μελοποίησε ο Νότης Μαυρουδής. Ποιήματά του έχουν επίσης μελοποιηθεί από τον Μιχάλη Χριστοδουλίδη, τον Κωνσταντίνο Στυλιανού, τον Αλέξανδρο Χάχαλη, τον Γιώργο Θεοφάνους, το συγκρότημα Ρόδο του Ανέμου, τον Γιώργο Καλογήρου, την Τζωρτζίνα Στρατή και τον Χρίστο Λοϊζίδη, τον Σάββα Σάββα, τον Μάριο Μελετίου.

# ΜΕΛΕΤΕΣ ― ΑΦΙΕΡΩΜΑΤΑ ΓΙΑ ΤΟ ΕΡΓΟ ΤΟΥ:

Περιοδικό «Θέματα Λογοτεχνίας», τεύχος 12, Ιούλιος - Οκτώβριος ’99 Περιοδικό «Η λέξη», τεύχος 163, Μάιος – Ιούλιος 2001

Μιχάλη Τσιανίκα: «Το όνομα της Αμμοχώστου» (Μια κριτική προσέγγιση στην

«Αμμόχωστο Βασιλεύουσα»), Ίνδικτος, Αθήνα 2003

Θεοδόσης Πυλαρινός: «Μεθιστορία» (Μύθος και Ιστορία στην ποίηση του Κυριάκου Χαραλαμπίδη), Ηρόδοτος, Αθήνα 2007

Περιοδικό «Πόρφυρας», τεύχος 124, Κέρκυρα, Ιούλιος- Σεπτέμβριος 2007

Θεοδόσης Πυλαρινός «Για τον Χαραλαμπίδη – Κριτικά κείμενα» (Εισαγωγή, ανθολόγηση), Εκδόσεις Αιγαίον, Λευκωσία 2009

Theodosis Pylarinos: «Kyriakos Charalambides, an introduction to his poetry» (CYPRUS PEN, Nicosia 2009)

Περιοδικό «Πάροδος», τεύχος 37, Λαμία, Ιούλιος 2010